text: Utilfredse overlæger siger op
  15 juni 2014 kl. 05.54
  Utilfredshed med arbejdsforholdene har fået fem overlæger i Børne- og Ungdomspsykiatrien i Esbjerg til at sige op.
  Dertil kommer, at 15 psykiatriske læger fra Kolding, Aabenraa og Augustenborg har skrevet et brev til regionsrådet i Syddanmark, skriver JydskeVestkysten. Her brokker de sig over de stigende krav, som psykiatrien skal leve op til.
  Tillidsmanden for psykologerne Jan Pedersen siger, at stemningen er dårlig efter de mange opsigelser.
  - Samtidig oplever vi, at vi bliver færre og færre ansatte. Så er det svært at honorere de krav i behandlingen, som vi så gerne vil, siger Jan Pedersen ifølge JydskeVestkysten.
  